ગુજરાત યુનિવર્સિટીમાં ઝુઓલોજી શાખામાં અભ્યાસ કરતી હિરવા શાહ પોતાનો મત રજૂ કરતાં કહે છે, “આધુનિક સપ્તપદી અનુસાર પતિ- પત્નીએ એકબીજાને સન્માન આપતાં શીખવું જોઈએ. પરંપરાગત સપ્તપદીમાં પણ ઉલ્લેખ કરવામાં આવ્યો છે કે એકબીજાને છેતરવા નહીં અને વફાદાર રહેવું. આજના સમયમાં આ નિયમ વધુ લાગુ પડે છે. આપણે ભલે ગમે તેટલા મોડર્ન થયા હોઈએ, પરંતુ હજુ પણ કોઈ સ્ત્રી ભૂલ કરે છે ત્યારે તેને પુરુષની સરખામણીએ વધુ ટિપ્પણી સાંભળવી પડે છે. ભૂલો બાબતે બંને તરફથી એકબીજાની ભૂલોની સ્વીકારવાની સમાન ક્ષમતા હોવી જોઈએ. ઘરકામમાં ક્યારેક મદદ કરવાને બદલે પતિએ દરરોજ અને સરખે ભાગે કામ કરી પત્નીને મદદ કરવી જોઈએ. તમામ પરિસ્થિતિમાં પતિ-પત્નીએ એકબીજા પર વિશ્વાસ રાખવો જોઈએ અને બંને એકબીજાના સારા મિત્ર હોવા જોઈએ.”